CELEX: 32016R2224
Language: hu
Date: 2016-12-05 00:00:00
Title: A Bizottság (EU) 2016/2224 végrehajtási rendelete (2016. december 5.) egyes áruk Kombinált Nómenklatúra szerinti besorolásáról

10.12.2016   
            
            
               HU
            
            
               Az Európai Unió Hivatalos Lapja
            
            
               L 336/22
            
         A BIZOTTSÁG (EU) 2016/2224 VÉGREHAJTÁSI RENDELETE
   (2016. december 5.)
   egyes áruk Kombinált Nómenklatúra szerinti besorolásáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (1) és különösen annak 57. cikke (4) bekezdésére és 58. cikke (2) bekezdésére,
   mivel:
   
               (1)
            
            
               A 2658/87/EGK tanácsi rendelet (2) mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.
            
         
               (2)
            
            
               A 2658/87/EGK rendelet meghatározza a Kombinált Nómenklatúra értelmezésére vonatkozó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul, vagy azt bármilyen további albontással egészíti ki, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.
            
         
               (3)
            
            
               Az említett általános szabályok értelmében a mellékletben szereplő táblázat 1. oszlopában leírt árukat a táblázat 3. oszlopában feltüntetett indokok alapján a 2. oszlopban megjelölt KN-kód alá kell besorolni.
            
         
               (4)
            
            
               Indokolt úgy rendelkezni, hogy az e rendelet hatálya alá tartozó áruk tekintetében kibocsátott, de az e rendelet rendelkezéseivel összhangban nem álló kötelező érvényű tarifális felvilágosítást a jogosult – a 952/2013/EU rendelet 34. cikke (9) bekezdésével összhangban – meghatározott ideig továbbra is felhasználhatja. Ezt az időszakot három hónapban kell meghatározni.
            
         
               (5)
            
            
               Az e rendeletben előírt intézkedések összhangban vannak a Vámkódexbizottság véleményével,
            
         ELFOGADTA EZT A RENDELETET:
   1. cikk
   A melléklet táblázatának 1. oszlopában leírt árukat a Kombinált Nómenklatúrában a táblázat 2. oszlopában megjelölt KN-kód alá kell besorolni.
   2. cikk
   Az e rendelet rendelkezéseivel összhangban nem álló kötelező érvényű tarifális felvilágosítás – a 952/2013/EU rendelet 34. cikke (9) bekezdésével összhangban – e rendelet hatálybalépésének időpontjától kezdve három hónapig továbbra is felhasználható.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. december 5-én.
      
         
            a Bizottság részéről
         
         Stephen QUEST
         
            főigazgató
         
         
            Adóügyi és Vámuniós Főigazgatóság
         
      
   
   
      (1)  HL L 269., 2013.10.10., 1. o.
   
   
      (2)  A Tanács 1987. július 23-i 2658/87/EGK rendelete a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).
   
      MELLÉKLET
      
                  Árumegnevezés
               
               
                  Besorolás
                  (KN-kód)
               
               
                  Indokolás
               
            
                  (1)
               
               
                  (2)
               
               
                  (3)
               
            
                  Elektromos készülék (ún. „vezeték nélküli hangszóróadapter”) körülbelül 52 × 52 × 13 mm-es dobozba szerelve, tömege 26 g.
                  A vezeték nélküli hangszóróadapter a következőkből áll:
                  
                              —
                           
                           
                              egy beépített, újratölthető akkumulátor,
                           
                        
                              —
                           
                           
                              egy digitális/analóg átalakító
                           
                        
                              —
                           
                           
                              egy Bluetooth technológián alapuló adó- és vevőkészülék (Korszerű Audio Disztribúciós Profil – Advanced Audio Distribution Profile (A2DP),
                           
                        
                              —
                           
                           
                              egy USB-port a töltéshez, és
                           
                        
                              —
                           
                           
                              egy 3,5 mm-es audioport a hangszórórendszerhez való csatlakozáshoz (vám elé állításkor nincs jelen).
                           
                        A készülék lehetővé teszi, hogy a felhasználó okostelefonról vagy más hordozható eszközről zenét hallgasson házi audiorendszeren vagy különálló hangszórókon keresztül.
                  Az audiojelet az okostelefon vezeték nélkül, Bluetooth segítségével küldi a készülékre. A készülék a digitális jelet átalakítja analóggá, és vezetéken küldi tovább a házi audiorendszerre vagy a különálló hangszórókra. A készüléken szünet/lejátszás gomb teszi lehetővé a zene megállítását és elindítását, de nem teszi lehetővé a zeneszám kiválasztását, sem pedig a hangerő szabályozását.
               
               
                  8517 62 00 
               
               
                  A besorolást a Kombinált Nómenklatúra értelmezésére szolgáló 1. és 6. általános szabály, valamint a 8517  és a 8517 62 00  KN-kódok szövege határozza meg.
                  Mivel a készülék csak Bluetooth-on (A2DP) keresztül, vezeték nélkül tudja továbbítani és fogadni az audiojeleket, és önmaga nem generál audiojelet vagy nem hozza létre a hangot, nem tekinthető hanglejátszó készüléknek. A 8519  vtsz. alá történő besorolás ennélfogva kizárt.
                  A készüléknek az a funkciója, hogy vezeték nélkül fogadjon audioadatot egy eszközről (például egy mobiltelefonról), és azon adatokat vezeték felhasználásával hangszórókhoz továbbítsa. Az adat vételének, átalakításának és továbbításának funkciója a 8517 62 00  KN-kód szövegében szerepel.
                  A készüléket ezért a 8517 62 00  KN-kód alá, hang vagy más adatok vételére, átalakítására és adására, továbbítására szolgáló gépként kell besorolni.